Man sit lank nadat hy sussie verkrag, aanrand | Netwerk24
Man sit lank nadat hy sussie verkrag, aanrand
Deur Nicole Mccain, News24 15 Junie 2021 06:31
'n Man van Despatch in die Oos-Kaap is Maandag tot 25 jaar tronkstraf gevonnis vir die verkragting van en poging tot moord op sy suster, wat toe 15 jaar oud was.
Hy het in die hooggeregshof in Gqeberha (Port Elizabeth) skuld beken.
Kort voordat hy op 12 Julie 2019 die misdade gepleeg het, was hy by vriende wat dwelms gerook het, sê Anelisa Ngcakani, streekwoordvoerder van die nasionale vervolgingsgesag in die Oos-Kaap.
Hy is terug huis toe. Sy ma was by haar werk in Gqeberha en hy was alleen saam met sy sussie.
Hy het aangedring op seks, maar sy het geweier en hy het haar met 'n baksteen geslaan. Ngcakani sê sy het terugbaklei toe hy haar klere afpluk, waarna hy haar weer met die baksteen in die gesig geslaan het.
Hy het haar tydens die verkragting aanhoudend met die baksteen geslaan en sy het hom in die gesig gekrap.
Volgens Ngcakani het hy haar met 'n mes in die maag gesteek nadat hy haar verkrag het en toe bewusteloos en alleen in die huis agtergelaat.